Malta ngħaqdet mal-pajjiżi kollha fl-Unjoni Ewropea u tat ġieħ lil vittmi tal-Ewwel Gwerra Dinjija, fosthom żewġ Maltin li midfuna f’Ypres, fil-Belġju. Il-mexxejja Ewropej għamlu dan qabel Summit ieħor li se jiddeċiedi dwar il-kariga tal-President tal-Kummissjoni Ewropea u iktar miżuri dwar is-sigurtà u l-immigrazzjoni. L-Unjoni Ewropea fakkret il-mitt sena mill-Ewwel Gwerra Dinjija b’ċerimonja simbolika fil-belt ta’ Ypres, siegħa u nofs bogħod minn Brussel fejn jiltaqgħu formalment il-mexxejja tal-Unjoni Ewropea. F’Ypres kienu mietu mal-400,000 suldat f’battalji kbar ta’ Flanders bejn l-1914 u l-1918. Il-Mexxejja Ewropej iltaqgħu f’Menin Gate, monument għall-vittmi mitlufa li jinsab fit-triq ewlenija minn fejn is-suldati kienu jerħulha għall-ġlied, u bosta minnhom qatt ma rritornaw. Il-Prim Ministru Joseph Muscat sellem il-vittmi tal-gwerra, fosthom żewġ Maltin midfuna f’Ypres:  Antonio Attard tal-Canadian Infantry li nqatel f’April 1916 u Lance Corporal Robert Felix Grech li twieled Bormla fl-1890 u miet f’Ġunju 1916. Fl-Ewwel Gwerra Dinija numru ta’ Maltin ġġieldu kemm fir-riġment Malti jew tar-Renju Unit, tal-Kanada u tal-Awstralja. Attard u Grech huma fost 21 oħra li tilfu ħajjithom fuq il-Front tal-Punent u huma midfunin jew ikkommemorati fil-Belġju u Franza. Waqt iċ-ċerimonja indaqq il-last post u wara ġie inawgurat bank għall–mistrieħ, biex ifakkar minn xiex għaddiet l-Ewropa qabel ingħaqdet fi proġett kontinwu ta’ paċi.